Donald Trump a fost condamnat de un juriu din Manhattan pentru că a falsificat înregistrările pentru a ascunde scandalul sexual care i-ar fi putut împiedica campania din 2016 pentru Casa Albă.
În cadrul acestui proces, Trump este acuzat că a încercat să ascundă plata unei sume de 130.000 de dolari către actrița de filme pentru adulți Stormy Daniels pentru ca aceasta să nu dezvăluie faptul că a întreținut relații sexuale cu el.
Juriul din cadrul procesului Stormy Daniels al fostului președinte al SUA, Donald Trump, a ajuns la un verdict, joi noapte, după două zile de deliberări. Juriul new-yorkez a deliberat vreme de 11 ore pe parcursul a două zile, a informat The New York Times.
În urma acestui verdict, judecătorul de proces, Juan Merchan, urmează să stabilească pedeapsa pe care va trebui să o ispășească Donald Trump. Fostul președinte american e pasibil de închisoare sau de amendă.
Donald Trump a fost găsit vinovat pentru toate cele 34 capete de acuzare. Juriul a ajuns la acest verdict cu unanimitate, așa cum prevăd regulile procesului. Judecătorul Juan Merchan a stabilit că sentința va fi anunțată în data de 11 iulie.
Verdictul de vinovăție al lui Trump va răsuna în întreaga națiune și în lume, pe măsură ce va introduce o nouă eră a politicii prezidențiale. Domnul Trump va purta pata verdictului în timpul celei de-a treia sa candidaturi la Casa Albă, deoarece alegătorii aleg acum între un președinte nepopular și un criminal condamnat, scrie The New York Times.
Deși în istoria Americii ar fi fost de neconceput la un moment dat ca americanii să aleagă un criminal drept lider, comportamentul insurgent al domnului Trump îi încântă pe susținătorii săi, mai informează sursa citată.
Condamnarea, însă, nu îl va împiedica pe Trump să încerce să recâștige Casa Albă şi nici nu îl va împiedica să preia funcţia, dacă va câştiga alegerile. Acesta ar putea să candideze sau să câștige inclusiv din închisoare.